Krajem listopada Karlovačka banka provela je još jedno u nizu povećanja kapitala u iznosu od 20 milijuna kuna. Brzinska dokapitalizacija provedena je kako bi se ispunili strogi kriteriji HNB-a, a glavnina novca osigurana je iz depozita Zagrebačke nadbiskupije, koji je pretvoren u dionički kapital

U drugoj rundi u banci su posegnuli za pretvaranjem hibridnih instrumenata u kapital u iznosu od 20 milijuna kuna . Radi se o povlaštenim depozitima koji se u slučaju pada adekvatnosti kapitala ispod praga od 12 posto mogu upotrijebiti za dokapitalizaciju. Do ovog načina dokapitalizacije obično dolazi kada postojeći dioničari ili vanjski investitori nisu spremni ulagati u dionice. Iz Karlovačke banke potvrdili su nam da je novi krug dokapitalizacije proveden 'u cilju postizanja pokazatelja zadanih od Hrvatske narodne banke', ali nisu željeli otkriti tko su novi dioničari pozivajući se na poslovnu tajnu.

Prema neslužbenim informacijama, najvjerojatnije se oko 10 milijuna kuna odnosi se na sredstva Zagrebačke nadbiskupije. Umjesto povlaštenog depozita koji nosi kamatu od 11 posto, nadbiskupija će dobiti dionice banke. Tportal je Zagrebačkoj nadbiskupiji poslao upit na ovu temu, no nismo od njih dobili nikakav odgovor. Iako je ovakvo pretvaranje depozita u dionice posve legalno i u skladu s ugovorom klijenta i banke, lani je, kad se to prvi put dogodilo Kaptol o tome na vrijeme bio obaviješten i dao je svoju 'suglasnost'. Ovaj put je, kako tportal neslužbeno dozanje, sve to navodno odrađeno Crkvi iza leđa.